กองทุนอสังหาริมทรัพย์บางกอกชี้ม็อบไม่กระทบผู้เช่า
บลจ.วรรณ แจกปันผลกองทุนรวมอสังหาริมทรัพย์บางกอก หน่วยลงทุนละ 0.175 บาท ยันไม่ได้รับผลกระทบจากการชุมนุม เหตุอาคารสำนักงานให้เช่าอยู่นอกพื้นที่และมีสัญญาระยะยาว
13 พ.ค. 2553

บลจ.วรรณ แจกปันผลกองทุนรวมอสังหาริมทรัพย์บางกอก หน่วยลงทุนละ 0.175 บาท ยันไม่ได้รับผลกระทบจากการชุมนุม เหตุอาคารสำนักงานให้เช่าอยู่นอกพื้นที่และมีสัญญาระยะยาว
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม วรรณ กล่าวว่า บลจ.วรรณ ในฐานะบริษัทจัดการของกองทุนรวมอสังหาริมทรัพย์บางกอก (BKKCP) เปิดเผยว่า ปัจจุบันกองทุนรวมอสังหาริมทรัพย์บางกอกนี้ ยังไม่ได้รับผลกระทบจากเหตุชุมนุมทางการเมืองมากนัก เนื่องจากเป็นอาคารสำนักงาน มีการทำสัญญาเช่าในระยะยาวและต่อสัญญาทุก 3 ปี และอาคารนี้ ไม่ได้ตั้งอยู่ในพื้นที่ชุมนุม อย่างไรก็ตาม หากการชุมนุมทางการเมืองยังคงยืดเยื้อ ย่อมส่งผลกระทบต่อเศรษฐกิจโดยรวมของประเทศ และอาจส่งผลกระทบต่อรายได้จากผู้เช่าได้เช่นกัน แต่บริษัทฯ ยังคงมั่นใจว่า บมจ.ชาญอิสสระ ดีเวล็อปเม้นท์ ในฐานะผู้บริหารอสังหาริมทรัพย์ จะสามารถบริหารจัดการอสังหาริมทรัพย์ของกองทุนได้เป็นอย่างดี และมีรายได้จากผู้เช่าอย่างสม่ำเสมอเช่นเดียวกับที่ผ่านมา
นอกจากนี้บลจ.วรรณมีมติเมื่อวันที่ 13 พ.ค.2553 ให้จ่ายเงินปันผลกองทุนรวมอสังหาริมทรัพย์บางกอก ในอัตราหน่วยลงทุนละ 0.175 บาท จากผลการดำเนินงานระหว่างวันที่ 1 ม.ค.-31 มี.ค.2553 โดยกำหนดวันปิดสมุดทะเบียนพักการโอนหน่วยลงทุน เพื่อสิทธิในการรับเงินปันผลในวันที่ 31 พ.ค.2553 และกองทุนมีกำหนดจ่ายเงินปันผลในวันที่ 14 มิ.ย.2553 โดยเมื่อรวมกับเงินปันผลที่จ่ายไปแล้วทั้งหมดนับจากวันจัดตั้งกองทุน รวมเป็นเงินปันผลที่จ่ายทั้งสิ้น 3.853 บาทต่อหน่วยลงทุน
กองทุนรวมอสังหาริมทรัพย์บางกอก เป็นกองทุนรวมอสังหาริมทรัพย์ ประเภทกองทุนปิดและไม่กำหนดอายุโครงการ มีมูลค่าโครงการ 1,000 ล้านบาท ผู้ถือหน่วยลงทุนจะได้รับเงินปันผลไม่เกินปีละ 4 ครั้งในอัตราไม่น้อยกว่า 90% ของกำไรสุทธิ ขึ้นอยู่กับผลประกอบการของกองทุนฯ โดยกองทุนฯ ได้เข้าลงทุนในห้องชุดสำนักงานและห้องชุดพาณิชยกรรมในอาคารชาญอิสสระทาวเวอร์ และอาคารชาญอิสสระทาวเวอร์ 2 จำนวนพื้นที่รวม 30,008.16 ตารางเมตร โดยมีบริษัท ชาญอิสสระ ดีเวล็อปเมนท์ จำกัด (มหาชน) เป็นผู้บริหารอสังหาริมทรัพย์ โดย ณ สิ้นไตรมาส 1 ปี 2553 มีอัตราการเช่าพื้นที่ของกองทุนโดยเฉลี่ยอยู่ที่ 87.39% และ ณ วันที่ 31 มีนาคม 2553 มีมูลค่าทรัพย์สินสุทธิต่อหน่วยลงทุนเท่ากับ 12.0530 บาท